钦定古今图书集成/明伦汇编/闺媛典/第115卷 > 书贞烈集后 史学
## 钦定古今图书集成/明伦汇编/闺媛典/第115卷 > 书贞烈集后 史学

凤凰桥跨洮、濑二水上，雄伟奇秀，吾溧阳最清胜处
也。令尹符君建祠于两桥之间，以祀春秋史氏贞义
女，而以宋忠臣赵淮二妾翠莲绿云配。祠庭幽雅，栏
槛辉映。矧以溧城为负扆，以二水为藩堑，以青龙、瓦
屋诸山为屏障，以风帆沙岛，渔歌牧唱为目前之景。
而唐、宋以来名公诸作，又皆足以发幽潜，慰精爽。祠
“之清胜，亦云绝矣。”而符侯之意，犹以为未足，仍徙宋
令夏侯氏模刻李翰林《贞义碑》，宋高宗御书赐赵丞
相高静石树之祠前，石勒以铭，碑覆以亭，俾一贞二
烈之清风峻节，与是碑是石，相与穷天地，亘古今而
不废。是又符侯好古图旧，表异前修，风励后人之深
意也。若夫符侯政教之善，贞烈事行之详，是祠之建
置，是集之传刻，则具见吾同年陈宗之吏部及吾弟
巽仲给事之著述，兹不复赘云。